SKRIFTLIG FORESPØRGSEL E-1711/01

af Paolo Costa (ELDR), Guido Bodrato (PPE-DE), Francesco Rutelli (ELDR), Antonio Di Pietro (ELDR), Patrick Cox (ELDR), Amalia Sartori (PPE-DE), Giovanni Procacci (ELDR), Pietro-Paolo Mennea (ELDR), Luciano Caveri (ELDR), Luciana Sbarbati (ELDR), Jules Maaten (ELDR), Astrid Thors (ELDR), Samuli Pohjamo (ELDR) og Mikko Pesälä (ELDR) til Kommissionen

(14. juni 2001)

Om: Electricité de Frances erhvervelse af en kapitalandel på 3,9 % i Montedison

Virksomheden Electricité de France (EDF), der har offentligt monopol på elektrisk energi i Frankrig, har bekendtgjort, at den har erhvervet 3,9 % af kapitalandelen i Montedison, et holdingselskab, der kontrollerer Edison-Sondel, den største private producent af energi (elektricitet og gas) i Italien.

Italien har i modsætning til Frankrig, hvor produktion af elektrisk energi og det elektriske energimarked er forblevet under fuld kontrol af EDF, hvilket har fremkaldt officielle reaktioner fra Kommissionens side, iværksat en proces med liberalisering af gas- og elektricitetsmarkedet, der er i fuld overensstemmelse med EU's direktiver.

EDF's træk over for Montedison, der kommer efter andre kritiserede udvidelsesforsøg, navnlig i Spanien, rejser store, generelle spørgsmål med hensyn til skævhederne mellem de tidspunkter, hvorpå de forskellige nationale energimarkeder åbner op for investeringer udefra, og med hensyn til disse markeders åbningsgrad.

Takket været et indskrænket afkast, der kommer af at være monopolindehaver, 100 % offentlig og ikke noteret på børsen, kan en virksomhed som EDF faktisk trænge ind på andre markeder uden den mindste betingelse om gensidighed.

Hvilken holdning agter Kommissionen på baggrund af ovenstående at indtage, og hvilke foranstaltninger vil den træffe for at sikre en hensigtsmæssig funktion af det indre marked, idet den frie konkurrence og ikke-forskelsbehandlingen af virksomheder er en nødvendig betingelse herfor?

Svar afgivet på Kommissionens vegne af Loyola de Palacio

(12. september 2001)

Kommissionen havde på mødet den 20. juni 2001 lejlighed til at gentage, at der er behov for, at Rådet og Europa-Parlamentet hurtigt vedtager Kommissionens forslag om fuldt ud at liberalisere Fællesskabets energimarkeder (al ikke-indenlandsk elektricitet åben for konkurrence inden den 1. januar 2003, ikke-indenlandsk gas åben for konkurrence inden den 1. januar 2004 og alle kunder, herunder indenlandske, åbne for konkurrence inden den 1. januar 2005). På mødet understregede Kommissionen, at den mest effektive og velegnede måde, hvorpå man kan ændre den ubalance og konkurrenceforvridning, som er resultatet af markedsåbningen, er en hurtig vedtagelse af denne pakke.

Kommissionen enedes om, at den for at behandle konkurrenceforvridninger og uligheder på kort sigt inden vedtagelsen af de videre liberaliseringsforslag ville:

- kontrollere medlemsstaterne for at sikre, at de eksisterende direktiver om liberalisering af elektricitets- og gasmarkedet gennemføres til tiden og på rette vis;

- og sikre, at EF-traktatens konkurrenceregler anvendes fuldt ud i energisektoren. Kommissionen vil især fortsætte med at anvende traktaternes bestemmelser om restriktive forretningsmetoder og udnyttelse af en dominerende stilling på markedet mod begrænsninger og forvridninger i leveringskonkurrencen og mod forskelsbehandling i adgang til netværk, at undersøge enhver form for statsstøtte, der ydes til elektricitets- og gasselskaber (herunder statsstøtte inden for den nukleare sektor) og at anvende konkurrencereglerne mod begrænsninger af forbrugernes ret til frit at vælge leverandør. Eksempler på sådanne tilfælde, som Kommissionen har behandlet i de sidste to år, er de interventioner der er blevet foretaget mod fælles salg (f.eks. GFU og EDF/CNR), forstærkelse af en dominerende stilling igennem fusioner (f.eks. VEBA/VIAG, EDT/EnBW), privilegeret netværksadgang (f.eks. danske/tyske og franske/britiske samkørende virksomheder), ordninger for strandede omkostninger og binding af nøglekunder (Gas Natural/Endesa).

Kommissionen enedes også om, at hvis vedtagelsen af forslagene om yderligere liberalisering af energimarkederne blev udsat, ville den overveje selv at vedtage afgørelser eller direktiver på grundlag af EF-traktatens artikel 86 (ex artikel 90), særlig stk. 3, for at behandle mulige konkurrenceforvridninger som følge af de forskellige liberaliseringsniveauer.

Kommissionens drøftelser understregede betydningen af et forenet europæisk marked og af at sikre, at de grundliggende principper for det indre marked overholdes. Kommissionen bekræftede også, at den fortsat vil skabe et egentligt indre marked for energi, som bidrager til større forsyningssikkerhed og tjenesteydelser af høj kvalitet i almenhedens interesse.